ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2095/97 υποβολή: Hiltrud Breyer (V) προς την Επιτροπή (19 Iουνίου 1997)

Θέμα: Άχρηστα σιδερικά από ηλεκτρονικό εξοπλισμό

1. Ποιές πρωτοβουλίες έχουν αναληφθεί, προκειμένου να αποφευχθούν τοξικές ουσίες σε άχρηστα σιδερικά από ηλεκτρονικό εξοπλισμό, π.χ. αντιπυρικά υλικά ή βαρέα μέταλλα;

2. α) Πόσες εγκαταστάσεις υπάρχουν στην ΕΕ οι οποίες έχουν το δικαίωμα επεξεργασίας αντιπυρικών υλικών επί τη βάσει αλογόνων;

2. β) Είναι επαρκής ο αριθμός τέτοιων εγκαταστάσεων;

Απάντηση της κας Bjerregaard εξ ονόματος της Επιτροπής (9 Σεπτεμβρίου 1997)

1. Δεν υπάρχει σήμερα σε επίπεδο Κοινότητας νομοθεσία της οποίας αντικείμενο είναι η αποφυγή χρησιμοποίησης τοξικών ουσιών, οι οποίες κατά τη διάθεσή τους παρουσιάζουν ιδιαίτερα προβλήματα για το περιβάλλον.

Ωστόσο η Επιτροπή γνωρίζει ότι υπάρχουν εν εξελίξει διάφορα εθνικά προγράμματα ερευνών που έχουν ως αντικείμενο συγκεκριμένα βαρέα μέταλλα, όπως λόγου χάρη ο υδράργυρος ή οι αλογονομένες ουσίες επιβράδυνσης της φωτιάς, και οι οποίες χρησιμοποιούνται σε ηλεκτρονικά προϊόντα. Διερευνάται σχετικά, εκτός από τις επιπτώσεις των υλικών αυτών επί του περιβάλλοντος που χρησιμοποιούνται σε παλιές ηλεκτρικές και ηλεκτρονικές συσκευές, η δυνατότητα υποκατάστασής τους από άλλα υλικά στις νέες συσκευές.

2.α) Τα υλικά προστασίας κατά της φωτιάς που περιέχουν αλογόνα μπορούν να καταταγούν, ανάλογα με την ειδική σύστασή τους, στα επικίνδυνα απορρίμματα κατά την έννοια του άρθρου 1 παράγραφος 4 της οδηγίας 91/689/ΕΟΚ σχετικά με τα επικίνδυνα απόβλητα ((ΕΕ L 377 της 31.12.1991. )). Στην περίπτωση αυτή εφαρμόζεται το άρθρο 8 της οδηγίας αυτής σχετικά με τα εν λόγω υλικά. Στο άρθρο 8 προβλέπεται, ότι τα κράτη μέλη πρέπει να ενημερώνουν την Επιτροπή σχετικά με εγκαταστάσεις οι οποίες αναλαμβάνουν την απόρριψη ή την αξιοποίηση επικινδύνων αποβλήτων, κυρίως με ανάθεση σε τρίτους, εγκαταστάσεις οι οποίες υπάγονται προφανώς στα αναφερόμενα ολοκληρωμένα δίκτυα του άρθρου 5 της οδηγίας 75/442/ΕΟΚ ((ΕΕ L 194 της 25.7.1975. )).

Αν και τα κράτη μέλη ήταν υποχρεωμένα να διαβιβάσουν πληροφορίες αυτού του είδους μέχρι τις 12 Δεκεμβρίου 1994, στην Επιτροπή έχουν φθάσει μέχρι τώρα στοιχεία μόνο για εγκαταστάσεις της Ολλανδίας, της Γερμανίας, της Φινλανδίας και της Ισπανίας. Καμία από τις εγκαταστάσεις αυτές δεν είναι ειδικευμένη στη διάθεση αλογονομένων ουσιών επιβράδυνσης της φωτιάς. Η Επιτροπή δεν έχει στα χέρια της στοιχεία σχετικά με εγκαταστάσεις που διαθέτουν άδεια ειδικά για τη διάθεση αλογονομένων επιβραδυντικών ουσιών.

2.β) Επειδή δεν υπάρχει σαφής γνώση του αριθμού τέτοιων εγκαταστάσεων, που έχουν εξειδικευθεί στην επεξεργασία αλογονομένων ουσιών επιβράδυνσης της φωτιάς, δεν είναι δυνατό να προσδιοριστεί αν ο αριθμός αυτών των εγκαταστάσεων είναι σήμερα επαρκής.
ΓΡΑΠΤΗ ΕΡΩΤΗΣΗ E-1543/97 υποβολή: Hiltrud Breyer (V) προς το Συμβούλιο (5 Μαΐου 1997)

Θέμα: Δηλητηριάσεις από εστέρα του φωσφορικού οξέος μετά από χρήση του παρασκευάσματος «Tiguvon» (Fenthion) της εταιρίας Bayer Leverkusen

Το παρασκευαζόμενο από την εταιρία Bayer Leverkusen ψυλλοκτόνο «Tiguvon» διατίθεται υπό διαφόρους τύπους. Το «Tiguvon 10» χρησιμοποιείται για γάτες άνω των 2 kg. Για σκύλους βάρους μεταξύ 3 και 10 kg συνιστάται η χρήση του ψυλλοκτόνου «Tiguvon 20» ενώ για σκύλους βάρους 10 kg και άνω η σχετική θεραπεία γίνεται με «Tiguvon 20 G». Άτομα τα οποία υπέβαλαν επανειλημμένως κατοικίδια ζώα σε θεραπεία με το ψυλλοκτόνο «Tiguvon» (Fenthion) έπαθαν σοβαρές δηλητηριάσεις οφειλόμενες σε εστέρα του φωσφορικού οξέος. Μετά την αδυναμία της Επιτροπής να απαντήσει στη γραπτή ερώτησή μου Ε-1470/96 ((ΕΕ C 345 της 15.11.1996, σελ. 76. )), την παρακαλώ να δώσει το ταχύτερο δυνατόν απαντήσεις στα ακόλουθα ερωτήματα:

Από ποιο Όργανο ελέγχεται η δράση παρασιτοκτόνων, είτε πρόκειται για παρασκευάσματα που απαιτούν ιατρική συνταγή είτε για παρασκευάσματα που κυκλοφορούν ελεύθερα στο εμπόριο, κυρίως όσον αφορά τις βλάβες που ενδέχεται να προκαλέσουν στον άνθρωπο και τα ζώα, αλλά και την επίδρασή τους στο περιβάλλον; Γνωρίζει το Συμβούλιο Υπουργών ότι παρασκευαστές, οι οποίοι επιθυμούν τη συνέχιση της κυκλοφορίας των πριν από το 1978 καταχωρημένων στους σχετικούς καταλόγους προϊόντων τους, είχαν δεσμευθεί να πραγματοποιήσουν όλες τις απαραίτητες σχετικές δοκιμές (τεστ) έως τα τέλη του 1996; Πραγματοποιήθηκαν ήδη αυτές οι δοκιμές; Υπάρχει ήδη σχετική νομοθετική ρύθμιση σε επίπεδο ΕΕ; Έχει ερευνηθεί και δοκιμασθεί επαρκώς η δράση των παρασκευασμάτων για τα οποία ηάδεια κυκλοφορίας έχει χορηγηθεί μετά το 1978;

Κοινή απάντηση στις γραπτές ερωτήσεις Ε-1533/97, Ε-1535/97, Ε-1537/97, Ε-1539/97, Ε-1541/97, Ε-1543/97, Ε-1545/97 και Ε-1547/97 (25 Σεπτεμβρίου 1997)

Το Συμβούλιο δεν ασχολήθηκε με τα πολλαπλά προβλήματα που επισημαίνει η αξιότιμη κα βουλευτής, γιατί η Επιτροπή δεν ανέλαβε πρωτοβουλία που να τα αφορά άμεσα. Το Συμβούλιο εφιστά ωστόσο την προσοχή της αξιότιμης κας βουλευτού στο γεγονός ότι κατά το παρόν στάδιο δεν υπάρχει ακόμη καμία κοινοτική εναρμόνιση γι' αυτά τα προϊόντα.

- το PENTHION περιλαμβάνεται στο Παράρτημα Ι της οδηγίας 67/548/ΕΟΚ περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικύνδυνων ουσιών μετά την δέκαταη ένατη προσαρμογή της στην τεχνική και επιστημονική πρόοδο ((ΕΕ L 258 της 11.10.1993, σελ. 29)), στον κατάλογο υπό τον αριθμό 015-048-00-8 ((ΕΕ L 258A της 16.10.1993, σελ. 212.)).

- ότι προκύπτει από την κοινή θέση που καθόρισε το Συμβούλιο εν όχει της έκδοσης μελλοντικής συμφωνίας για τη δίαθεση βιοκτόνων προϊόντων στην αγορά ((Κοινή θέση του Συμβουλίου της 20.12.1996, ΕΕ C 69 της 5.3.1997, σελ. 13.)), το Παράρτημα Ω της οποίας περιλαμβάνει συγκεκριμένα τα προϊόντα ελέγχου των βαλβερών οργανισμών, ότι τα εν λόγω προϊόντα θα μπορέσουν να αποτελέσουν αντικείμενο εμπορίας μόνον αφού περιληφθούν οι δραστικές ουσίες σε κοινοτικό θετικό κατάλογο.
ΓΡΑΠΤΗ ΕΡΩΤΗΣΗ E-2305/97 υποβολή: Josι Valverde Lσpez (PPE) προς την Επιτροπή (3 Iουλίου 1997)

Θέμα: Έκτακτα μέτρα για την αντιμετώπιση της ανομβρίας

Πολλές ευρωπαϊκές περιφέρειες έχουν πληγεί από μια παρατεταμένη ανομβρία η οποία, πέραν του ότι είχε ανεπανόρθωτες επιπτώσεις στην απόδοση ορισμένων καλλιεργειών, έχει φέρει σε κατάσταση απόγνωσης πολλούς κτηνοτρόφους που δεν διαθέτουν επαρκείς βοσκοτόπους.

Δοθέντος ότι η κοινή γεωργική πολιτική θα πρέπει να χαρακτηρίζεται από ευκαμψία και να προσαρμόζεται στα καθημερινά προβλήματα, μπορεί η Επιτροπή να εγκρίνει μέτρα απόκλισης από τις ισχύουσες ρυθμίσεις, ώστε οι εκτάσεις που βρίσκονται υπό καθεστώς αγρανάπαυσης να μπορέσουν να χρησιμοποιηθούν είτε άμεσα ως βοσκότοποι είτε για την παραγωγή χορτονομής;

Απάντηση του κ. Fischler εξ ονόματος της Επιτροπής (30 Ιουλίου 1997)

Προς το παρόν, η Επιτροπή δεν διαθέτει πληροφορίες που να της επιτρέπουν να συμπεράνει ότι υπάρχει έλλειψη χορτονομών η οποία προκλήθηκε από ανεπανόρθωτες ζημίες λόγω ξηρασίας σε ορισμένες περιοχές της Κοινότητας.

Ως εκ τούτου, η Επιτροπή πληροφορεί το Αξιότιμο Μέλος του Κοινοβουλίου ότι δεν προτίθεται να προβλέψει για εφέτος δηλαδή μεταξύ 15ης Ιανουαρίου 1997 και 31ης Αυγούστου 1997, παρέκκλιση που να επιτρέπει τη βόσκηση ή την παραγωγή χορτονομών σε εκτάσεις που έχουν τεθεί σε αγρανάπαυση για να τηρηθεί η υποχρέωση της παύσης καλλιέργειας στο πλαίσιο του καθεστώτος στήριξης στους παραγωγούς ορισμένων αροτραίων καλλιεργειών.

Ωστόσο, η Επιτροπή συμφωνεί με το Αξιότιμο Μέλος του Κοινοβουλίου, κατά τη γνώμη του οποίου η γεωργική πολιτική πρέπει να είναι ευέλικτη ώστε να μπορεί να ανταποκριθεί σε προβλήματα που πρέπει να επιλυθούν βραχυπρόθεσμα. Έτσι, η κοινοτική νομοθεσία που αφορά το καθεστώς ενισχύσεων στους παραγωγούς ορισμένων αροτραίων καλλιεργειών συμπεριλαμβάνει ιδίως διατάξεις που επιτρέπουν να προβλεφθούν ιδιαίτερες λεπτομέρειες για λόγους που έχουν σχέση με τις κλιματικές συνθήκες.
ΓΡΑΠΤΗ ΕΡΩΤΗΣΗ E-2279/97 υποβολή: Bartho Pronk (PPE) προς την Επιτροπή (2 Iουλίου 1997)

Θέμα: Η πληροφόρηση των ηλικιωμένων ατόμων σχετικά με την καθιέρωση του ΕΥΡΩ

Πεσισσότερο από οποιονδήποτε άλλο, τα ηλικιωμένα άτομα ανησυχούν για την καθιέρωση του ΕΥΡΩ. Τούτο οφείλεται σε δύο λόγους: πρώτον στις πολυάριθμες αλλαγές που σημειώθηκαν κατά τα τελευταία χρόνια στον τομέα των πληρωμών. Παραπέμπουμε στην ταχεία μετάδοση των ηλεκτρονικών μέσων πληρωμής. Κατά δεύτερον λόγο, ο διαδεδομένος φόβος ότι η καθιέρωση του ΕΥΡΩ θα έχει αρνητικές επιπτώσεις στις συντάξεις.

1. Κρίνει η Επιτροπή ότι τα ηλικιωμένα άτομα αποτελούν ειδική ομάδα-στόχο χρήζουσα ειδική προσέγγιση σε ό,τι αφορά την καθιέρωση του ΕΥΡΩ;

2. Εάν ναι έχει ήδη λάβει υπόψη το στοιχείο αυτό κατά την εκπόνηση της ενημερωτικής της πολιτικής σχετικά με το ΕΥΡΩ; Εάν όχι πιστεύει ότι θα πρέπει να το πράξει;

3. Κρίνει η Επιτροπή ότι η ενημέρωση αυτή θα μπορούσε να εξασφαλισθεί κατά τον βέλτιστο τρόπο σε συνεργασία με τις οργανώσεις ηλικιωμένων ατόμων των κρατών μελών;

4. Προτίθεται η Επιτροπή να διεξαγάγει στο μέλλον μια τέτοια ενημερωτική εκστρατεία σε συνεργασία με τις εν λόγω οργανώσεις;

Απάντηση του κ. Oreja εξ ονόματος της Επιτροπής (17 Σεπτεμβρίου 1997)

1. Ναι. Η Επιτροπή κρίνει ότι τα ηλικιωμένα άτομα αποτελούν ειδική ομάδα-στόχο στο πλαίσιο της μετάβασης στο Ευρώ. Για το λόγο αυτό, μετά τη συζήτηση στρογγυλής τραπέζης που διοργάνωσε για τις πρακτικές πτυχές που συνδέονται με την καθιέρωση του Ευρώ, ανέθεσε σε ειδική ομάδα εργασίας να διεξαγάγει προβληματισμό σχετικά με τις συγκεκριμένες συνέπειες της καθιέρωσης του Ευρώ για τις «αδύναμες κατηγορίες» και ιδιαίτερα για τα ηλικιωμένα άτομα. Τα αποτελέσματα των εργασιών αυτών θα δημοσιευτούν την προσεχή άνοιξη και θα υποβληθούν στο Κοινοβούλιο.

2. Κατά συνέπεια, ήδη από το 1998 και τα επόμενα έτη, θα ακολουθηθεί μια ειδική προσέγγιση στον τομέα της πληροφόρησης, της κατάρτισης και της επικοινωνίας για να δοθεί απάντηση στις ανησυχίες και στα ερωτήματα των ηλικιωμένων ατόμων σχετικά με την αντικατάσταση του εθνικού τους νομίσματος από το ευρωπαϊκό νόμισμα.

3. Στο πλαίσιο της πολιτικής της για αποκεντρωμένη πληροφόρηση, εξυπακούεται ότι θα πρέπει να καθιερωθεί συνεργασία με τις οργανώσεις ηλικιωμένων ατόμων στα κράτη μέλη.

4. Η συνεργασία αυτή θα έπρεπε να εξασφαλίζεται από τα κράτη μέλη σε ό,τι αφορά τα εθνικά προγράμματα. Η Επιτροπή, από την πλευρά της, με την υποστήριξη του Κοινοβουλίου, θα επιδιώξει τη συνεργασία με τις οργανώσεις και ενώσεις ηλικιωμένων ατόμων στα κράτη μέλη, οι οποίες θα υποβάλουν αποδεκτά διεθνικά και κατά συνέπεια ευρωπαϊκών διαστάσεων σχέδια.
ΓΡΑΠΤΗ ΕΡΩΤΗΣΗ E-1705/97 υποβολή: Wolfgang Kreissl-Dφrfler (V) προς την Επιτροπή (23 Μαΐου 1997)

Θέμα: Περιβαλλοντικές βλάβες από την καταστροφή πλεονασμάτων οπωρολαχανικών

Επειδή η Επιτροπή στις ερωτήσεις μου Ε-1901/97, Ε-1902/97 και Ε-1903/97 ((ΕΕ C 60 της 26.2.1997, σελ. 16. )) απάντησε συνολικά (και με παλαιά στοιχεία), θα επιθυμούσα να επαναλάβω την ερώτηση σχετικά με τις περιβαλλοντικές βλάβες (και τις δαπάνες που προκύπτουν απ' αυτές) για ό,τι αφορά την καταστροφή οπωρολαχανικών και παρακαλώ να λάβω μια κατάλληλη απάντηση:

Από την καταστροφή πλεονασματικών οπωρολαχανικών της Κοινότητας κυρίως στις χώρες Ισπανία, Ιταλία, Ελλάδα και Γαλλία προκύπτουν σύμφωνα με έκθεση του Ελεγκτικού Συνεδρίου σημαντικά περιβαλλοντικά προβλήματα για το 1996.

Σε ποιους τομείς, περιφέρειες και κοινότητες των επί μέρους χωρών δημιουργήθηκαν περιβαλλοντικά προβλήματα από την εν λόγω καταστροφή; Για ποιες περιβαλλοντικές καταστροφές πρόκειται σε κάθε περίπτωση;

Σε ποιες κοινότητες, περιφέρειες και χώρες καταβάλλονται προσπάθειες, για την άρση αυτών των περιβαλλοντικών βλαβών;

Ποιες δαπάνες προκύπτουν από την άρση αυτών των βλαβών; Χρησιμοποιούνται για το σκοπό αυτό πιστώσεις από τον προϋπολογισμό της Ευρωπαϊκής Κοινότητας;

Απάντηση του κ. Fischler εξ ονόματος της Επιτροπής (16 Ιουλίου 1997)

Όπως ανέφερε στην απάντησή της στις γραπτές ερωτήσεις Ε-1901/96, Ε-1902 και Ε-1903/96 ((ΕΕ C 60 της 26.02.1997 )), η Επιτροπή δεν εγνώριζε τα ειδικά γεγονότα που επικαλείται το Αξιότιμο Μέλος του Κοινοβουλίου. Η Επιτροπή ζητά από το Αξιότιμο Μέλος να διευκρινίσει τις αναφορές σχετικά με την έκθεση που αναφέρει ώστε να μπορέσει να πραγματοποιήσει έρευνα στο Ελεγκτικό Συνέδριο και, εάν αποδειχθεί αναγκαίο, στα κράτη μέλη τα οποία ενδεχομένως ενδιαφέρονται.
ΓΡΑΠΤΗ ΕΡΩΤΗΣΗ E-2093/97 υποβολή: Hiltrud Breyer (V) προς την Επιτροπή (19 Iουνίου 1997)

Θέμα: Διάσκεψη της UNGASS στις 23-27 Ιουνίου 1997

Ποια μέτρα προτίθεται να λάβει η ΕΕ, προκειμένου να επιτύχει το στόχο της μείωσης των εκπομπών διοξειδίου του άνθρακος στους τομείς των μεταφορών και της γεωργίας;

Απάντηση της κας Bjerregaard εξ ονόματος της Επιτροπής (4 Σεπτεμβρίου 1997)

Όσον αφορά τις μεταφορές, η μεγαλύτερη συμβολή στον περιορισμό των εκπομπών CO2 αναμένεται να προέλθει από την πλήρη εφαρμογή της κοινοτικής στρατηγικής για τον περιορισμό του CO2 από τα επιβατηγά οχήματα (([COM (95) 689 τελικό 7 συμπεράσματα του Συμβουλίου της 25ης Ιουνίου 1996 )). Περαιτέρω δυνατότητες προσφέρει ο περιορισμός της κυκλοφορίας στις αστικές περιοχές και η βελτίωση των οδικών εμπορευματικών μεταφορών (βελτίωση της οργάνωσης). Πέραν τούτων, υπάρχουν μακροπρόθεσμες δράσεις που περιλαμβάνουν προσπάθειες για την προώθηση της αλλαγής τρόπων μεταφοράς, ιδίως από τις οδικές στις σιδηροδρομικές, την προαγωγή των θαλάσσιων μεταφορών σε μικρές αποστάσεις, προγράμματα διαχείρισης της οδικής κυκλοφορίας, την δίκαιη και αποδοτική τιμολόγηση, καθώς και σειρά άλλων μέτρων.

Το κύριο πρόβλημα στο θέμα των εκπομπών γεωργικής προελεύσεως είναι το πρόβλημα των εκπομπών μεθανίου, οι οποίες εκφράζονται σε ισοδύναμο CO2. Σε γενικές γραμμές, η μεταρρύθμιση της κοινής γεωργικής πολιτικής (ΚΑΠ) του 1992 ανέστειλε τις αυξήσεις σε ορισμένους κτηνοτροφικούς τομείς, συμβάλλοντας, κατ' αυτόν τον τρόπο, στη σταθεροποίηση των εκπομπών μεθανίου από τα εκτρεφόμενα ζώα. Στον τομέα των βοοειδών, η παραγωγή τείνει στη σταθεροποίηση ήδη από το 1992, λόγω της μείωσης του αριθμού των εκτρεφόμενων ζώων. Στον κλάδο της γαλακτοκομίας, η παραγωγή σταθεροποιήθηκε αφότου ετέθη σε ισχύ, το 1984, το σύστημα ποσοστώσεων, με σημαντικότατες μειώσεις του αριθμού των γαλακτοπαραγωγών αγελάδων. Στον τομέα των προβάτων, η μακροπρόθεσμη ανοδική τάση ανακόπηκε το 1992 με τη θέσπιση του καθεστώτος πριμοδοτήσεων στο πλαίσιο ποσοστώσεων. Από τότε η παραγωγή σταθεροποιήθηκε και ο αριθμός των προβάτων μειώθηκε σημαντικά. Στους κλάδους των πουλερικών και των χοίρων, σημειώθηκε σταθερή αύξηση των πληθυσμών και της παραγωγής, λόγω της αυξανόμενης ζήτησης, και, εν μέρει, λόγω των θετικών συνεπειών των ανταγωνιστικότερων τιμών των σιτηρών, που διαμορφώθηκαν από την μεταρρύθμιση της ΚΑΠ το 1992. Στην ΚΑΠ δεν προβλέπονται ειδικά μέτρα για τον περιορισμό των εκπομπών CO2. Ωστόσο, ο περιορισμός της παραγωγής και οι μειούμενοι πληθυσμοί στους κλάδους των βοοειδών και των προβάτων θα οδηγήσει στη μείωση των συνολικών εκπομπών αερίων θερμοκηπίου (συμπεριλαμβανομένου του μεθανίου) στον γεωργικό τομέα από τις εν λόγω πηγές.
ΓΡΑΠΤΗ ΕΡΩΤΗΣΗ E-1945/97 υποβολή: Esko Seppδnen (GUE/NGL) προς την Επιτροπή (4 Iουνίου 1997)

Θέμα: Περίπτωση ΣΕΒ στην Ολλανδία

Σύμφωνα με δημοσιεύματα φινλανδικών εφημερίδων, στην Oλλανδία ενετοπίσθει, προ μερικών εβδομάδων, η πρώτη αγελάδα που πάσχει από ΣΕΒ.

Γνωρίζει η Επιτροπή εάν το εν λόγω γεγονός ευσταθεί και, εάν ναι, ποιά μέτρα προτίθεται να λάβει προκειμένου να αποτραπεί η εξάπλωση της ασθένειας;

Απάντηση του κ. Fischler εξ ονόματος της Επιτροπής (5 Αυγούστου 1997)

Η Επιτροπή είχε ενημερωθεί από τις ολλανδικές αρχές αμέσως μετά την επιβεβαίωση της πρώτης καθώς και από τη δεύτερη περίπτωση σπογγώδους εγκεφαλοπάθειας των βοοειδών (ΣΕΒ) στο έδαφός της, στις 21 Μαρτίου 1997 και στις 7 Απριλίου 1997. Συγχρόνως, οι αρχές των άλλων κρατών μελών ενημερώθηκαν μέσω του συστήματος κοινοποίησης των επιζωοτιών, σύμφωνα με τους κοινοτικούς κανόνες. Στις διάφορες συνεδριάσεις της Μόνιμης Κτηνιατρικής Επιτροπής, οι ολλανδικές αρχές ανέφεραν τα πορίσματά τους και τα μέτρα που ελήφθησαν.

Τα μέτρα που ελήφθησαν θεωρήθηκαν κατάλληλα από τα κράτη μέλη και την Επιτροπή για την προστασία της δημόσιας υγείας και της υγείας των ζώων, από τον κίνδυνο έκθεσης στο μεταδοτικό παθογόνο παράγοντα της σπογγώδους εγκεφαλοπάθειας, ο οποίος απορρέει από αυτά τα δύο κρούσματα.
ΓΡΑΠΤΗ ΕΡΩΤΗΣΗ E-1944/97 υποβολή: Anita Pollack (PSE) προς την Επιτροπή (4 Iουνίου 1997)

Θέμα: Αλιεία με δίχτυα επιφανείας στη Μεσόγειο

Θα μπορούσε η Επιτροπή να επιβεβαιώσει ότι προβλέπονται στον προϋπολογισμό κονδύλια για τα σκάφη ελέγχου της αλιείας της ΕΕ που θα πρέπει να χρησιμοποιηθούν κατά το 1997; Εάν όμως δεν προβλέπονται, τότε πώς προτίθεται η Επιτροπή να ελέγξει ότι εφαρμόζεται ορθά η πρόσφατη συμφωνία για την σταδιακή παύση της χρήσης των διχτυών επιφανείας από τον ιταλικό αλιευτικό στόλο;

Απάντηση της κας Bonino εξ ονόματος της Επιτροπής (29 Ιουλίου 1997)

Εν αναμονή της έναρξης της αλιευτικής περιόδου με παρασυρόμενα δίκτυα, η Επιτροπή και τα σχετικά κράτη μέλη συμφώνησαν να εφαρμόσουν κοινό συντονισμένο πρόγραμμα ελέγχου για το 1997 στη Μεσόγειο Θάλασσα για να εξακριβώσουν ότι τα πλοία τηρούν τους κοινοτικούς κανόνες και ιδίως το μήκος των παρασυρόμενων διχτύων που χρησιμοποιούνται από τους στόλους.

Τα κύρια σημεία του προγράμματος ελέγχου είναι τα ακόλουθα:

- συντονισμένη ανάπτυξη των μέσων σε θέματα ελέγχου (εναέρια επιτήρηση, πλοία επιθεώρησης) από τα σχετικά κράτη μέλη - Ελλάδα, Ισπανία, Γαλλία και Ιταλία,

- ανταλλαγή επιθεωρητών εθνικής αλιείας οι οποίοι θα βρίσκονται σε πλοία που θα τους παραχωρούν τα κράτη μέλη,

- περίπολοι στη θάλασσα και επιθεώρηση στα λιμάνια,

- μηδενική ανοχή για τη μη τήρηση των κοινοτικών κανόνων,

- αυστηρή παρακολούθηση των εθνικών προγραμμάτων ελέγχου από την επιθεώρηση αλιείας της Επιτροπής.

Η έγκριση του κοινού προγράμματος ελέγχου που προβλέπει στενή συνεργασία και συντονισμό μεταξύ των κρατών μελών και διευκολύνει τις συναλλαγές και την ανάπτυξη των εθνικών επιθεωρήσεων, αποτελεί νέα αρχή για την επιτήρηση του εν λόγω είδους αλιείας. Το πρόγραμμα εγκρίθηκε για να αντιμετωπιστούν οι ελλείψεις στα θέματα ελέγχου που σημειώθηκαν κατά το παρελθόν και για εξασφαλιστεί ότι οι αλιευτικές δραστηριότητες πραγματοποιούνται τηρώντας πλήρως τους κοινοτικούς κανόνες.

Η Επιτροπή θα παρακολουθήσει στενά την εφαρμογή των προγραμμάτων ελέγχου από τα κράτη μέλη κατά τη διάρκεια της αλιευτικής περιόδου και θα χρησιμοποιήσει για το σκοπό αυτό τους επιθεωρητές της στα λιμάνια και στα πλοία που χρησιμοποιούνται για τον έλεγχο και τα οποία παρέχονται από τα κράτη μέλη. Προς το σκοπό αυτό, η Επιτροπή και τα κράτη μέλη συμφώνησαν στην εφαρμογή της πολιτικής «μηδενικής ανοχής» στην περίπτωση που οι κοινοτικοί αλιείς δεν τηρήσουν τους κανόνες, κατά την αλιευτική περίοδο 1997.

Οι αλιείς που χρησιμοποιούν τα παρασυρόμενα δίκτυα θα έχουν τη δυνατότητα να λάβουν πριμοδοτήσεις για τη διακοπή των δραστηριοτήτων τους που προβλέπονται από το ιταλικό σχέδιο μετατροπής. Επειδή η συμμετοχή στο σχέδιο είναι προαιρετική, οι αλιείς που επιθυμούν να συνεχίσουν να ψαρεύουν με τη βοήθεια παρασυρόμενων διχτύων μπορούν να το κάνουν, υπό τον όρο ότι τηρείται η κοινοτική νομοθεσία.
ΓΡΑΠΤΗ ΕΡΩΤΗΣΗ E-2022/97 υποβολή: Joan Vallvι (ELDR) και Carles-Alfred Gasςliba i Bφhm (ELDR) προς το Συμβούλιο (18 Iουνίου 1997)

Θέμα: Νέες επιθέσεις σε ισπανικά φορτηγά εκ μέρους γάλλων γεωργών

Μετά από τις σοβαρές και επανειλημμένες επιθέσεις που έχουν πραγματοποιηθεί από τα μέσα Μαΐου 1997 σε ισπανικά φορτηγά που μεταφέρουν φρούτα και οπωροκηπευτικά, καθώς και σε κέντρα διανομής, εκ μέρους γάλλων αγροτών, σε διάφορα χωριά του νότου της Γαλλίας, ποια μέτρα έχει λάβει το Συμβούλιο και ποια σκοπεύει να λάβει, προκειμένου να σταματήσουν οι επιθέσεις αυτές που θίγουν το δικαίωμα της ελεύθερης κυκλοφορίας, το οποίο αποτελεί βασική αρχή της Ευρωπαϊκής ώνωσης;

Τα μέτρα αυτά περιλαμβάνουν την αναστολή των κοινοτικών ενισχύσεων προς τον γαλλικό αγροτικό τομέα;

Κοινή απάντηση στις γραπτές ερωτήσεις Ε-1380/96 και Ε-2022/97 (25 Σεπτεμβρίου 1997)

Το Συμβούλιο γνωρίζει τις πράξεις βανδαλισμού που σημειώθηκαν κατά τον Απρίλιο/Μάιο 1996 και το τον Μάιο 1997, από γάλλους αγρότες κατά φορτηγών που μετέφεραν φρούτα και λαχανικά ισπανικής προέλευσης με ρποορισμό κράτη μέλη της Ευρωπαϊκής Ενωσης. Οι πράξεις αυτές απαγορεύονται από το κοινό ποινικό δίκαιο και αντιβαίνουν στην ελεύθερη κυκλοφορία των κοινωτικών προϊόντων, μια από τις θεμελιώδεις αρχές της Ευρωπαϊκής Κοινότητας. Ως εκ τούτου καταδικάζονται ανεπιφύλακτα.

Κατά τις συνόδους του της 29ης/30ής Απριλίου 1996 και της 20ής/21ης Μαΐου 1997, το Συμβούλιο έλαβε γνώση μέσω ανακοίνωσης του ισπανου Υπουργού Γεωργίας, των παοαναφερόμενων πράξεων βανδαλισμού, του μεγέθους των ζημιών και του ισπανικού αιτήματος να λάβει η γαλλική κυβέρνηση τα αναγκαία μέτρα.

Κατά τις συνόδους αυτές, ο γάλλος Υπουργός Γεωργίας καταδίκασε ανεπιφύλακτα τις πράξεις αυτές βανδαλισμού και δήλωσε ότι ζήτησε από τους συναδέλφους του της γαλλικής κυβέρνησης να λάβουν δραστικά μέτρα, στο πλαίσιο των αρμοδιοτήτων τους, για την επανόρθωση των προκληθεισών ζημιών καθώς επίσης και όλα τα αναγκαία μέτρα ώστε να μην επαναλειφθούν τέτοιες πρακτικές.

Ο Πρόεδρος του Συμβουλίου εξέφρασε, εξ ονόματος των συναδέλφων του, την αλληλεγγύη του Συμβουλίου προς την Ισπανία υπογραμμίζοντας ότι είναι απόλυτη ανάγκη η πρόθεση της γαλλικής κυβέρνησης για τη λήψη κατάλληλων μέτρων να συγκεκριμενοποιηθεί με σαφή και αποτελεσματικά μέτρα.
ΓΡΑΠΤΗ ΕΡΩΤΗΣΗ E-2538/97 υποβολή: Hiltrud Breyer (V) προς την Επιτροπή (24 Iουλίου 1997)

Θέμα: Απόφαση 94/730/ΕΚ για τη θέσπιση απλοποιημένων διαδικασιών σχετικά με τη σκόπιμη ελευθέρωση στο περιβάλλον γενετικώς τροποποιημένων φυτών

Επειδή η απάντηση στη γραπτή ερώτηση Ε-2397/96 ((ΕΕ C 96 της 24.3.1997, σελ. 6. )) καθώς και η συμπληρωματική απάντηση ((ΕΕ C 60, της 25.2.1998, σελ. 5. )) δεν κρίνονται ικανοποιητικές, ζητείται από την Επιτροπή να απαντήσει εκ νέου στα ακόλουθα ερωτήματα;

1. Με ποιό τρόπο και με ποιό αποτέλεσμα συμμετείχε η επιτροπή που προβλέπεται από το άρθρο 21 της οδηγίας 90/220/ΕΟΚ ((ΕΕ L 117 της 8.5.1990, σελ. 15. )) στον καθορισμό των κριτηρίων για απλοποιημένες διαδικασίες, σύμφωνα με την απόφαση 94/730/ΕΚ ((ΕΕ L 292 της 12.11.1994, σελ. 31. ));

2. Ζητήθηκε η γνώμη της εν λόγω επιτροπής, βάσει του άρθρου 21 της προαναφερόμενης οδηγίας, για το περιεχόμενο του παραρτήματος της απόφασης 94/730/ΕΚ;

3. Εάν ναι, με ποιά πλειοψηφία ενέκρινε η εν λόγω επιτροπή τη γνωμοδότηση για το περιεχόμενο του παραρτήματος;

4. Συμφωνεί η γνωμοδότηση της εν λόγω επιτροπής με το περιεχόμενο του παρατήματος;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-2535/97, E-2536/97, E-2537/97, E-2538/97, E-2539/97,E-2540/97 και E-2541/97 (4 Σεπτεμβρίου 1997)

Η Επιτροπή λυπάται για το γεγονός ότι το αξιότιμο μέλος του Κοινοβουλίου δεν είναι ικανοποιημένο από τις απαντήσεις που δόθηκαν σε επτά γραπτές ερωτήσεις. Επίσης εκφράζει τη δυσαρέσκειά της για το ότι υποβάλλονται και πάλι οι ίδιες ερωτήσεις. Η Επιτροπή είναι της γνώμης ότι απάντησε στις ερωτήσεις ευσυνείδητα και όπως πρέπει.

Μερικές από τις ερωτήσεις απευθύνονται στο Κοινοβούλιο («ποια ήταν η γνώμη του Κοινοβουλίου για τις αρχές και τους κανόνες αυτούς;»). Άλλες διατυπώνονται με τέτοιο τρόπο που δύσκολα το αξιότιμο μέλος μπορεί να περιμένει απάντηση («γιατί η Επιτροπή παραβίασε το άρθρο 145 της Συνθήκης ΕΚ στην απόφαση 97/730/ΕΚ;»).

Η Επιτροπή με προθυμία εκπληρώνει την υποχρέωση που έχει σύμφωνα με το άρθρο 140 της Συνθήκης ΕΚ να απαντά στις προφορικές και γραπτές ερωτήσεις. Απαντά σε ερωτήσεις βουλευτών που, όπως το αξιότιμο μέλος, υποβάλλουν πάνω από 100 ερωτήσεις το χρόνο (1996) ή ακόμη και 46 ερωτήσεις σε μία ημέρα (9 Ιουνίου 1997). Πάντως, η Επιτροπή είναι η μόνη αρμόδια να αποφασίζει για το περιεχόμενο των απαντήσεών της.